SKRIFTLIG FORESPØRGSEL E-3889/02

af Olivier Dupuis (NI) til Kommissionen

(13. januar 2003)

Om: Anmodning om, at Frankrig udleverer Khemais Toumi til Tunesien

Efter anmodning fra Tunesiens dømmende myndigheder har Frankrig anholdt og menes at forberede sig på at udlevere Khemais Toumi, en tunesisk entreprenør, der har opholdt sig i Frankrig i flere år, til Tunesien. Ifølge velinformerede kilder er Khemais Toumi blevet fængslet og trues af udlevering på grundlag af to domme, hvoraf den første i dag er forældet, og den anden vedrører en bagvaskelsessag. Khemais Toumi, som tidligere var venstreekstremistisk aktivist under sine studier i Montpellier, har i de seneste år aldrig tøvet med at støtte ofrene for præsident Ben Alis regimes politiske undertrykkelse. Khemais Toumi har til stadighed undsagt præsident Ben Alis korruption, navnlig med hensyn til de forretninger, som præsidentens pårørende er involveret i i Schweiz og Den Europæiske Union.

Hvilke oplysninger råder Kommissionen over i forbindelse med Khemais Toumi-sagen? Hvad agter Kommissionen at foretage sig for at undgå, at en person, der forfølges af politiske grunde, således som det tydeligvis er tilfældet med Khemais Toumi, udleveres til et land, Tunesien, hvor den pågældende vil blive udsat for nedværdigende behandling, og hvor den pågældende vil blive udsat for en proces uden den mindste garanti for overholdelse af de internationale normer? Hvad mener Kommissionen endvidere om den inflation i krænkelserne af de grundlæggende rettigheder, som har ramt Tunesien i de sidste uger?

Svar afgivet på Kommissionens vegne af Antonio Vitorino

(26. februar 2003)

Kommissionen er i besiddelse af de samme oplysninger vedrørende Khemais Toumi som det ærede medlem.

Kommissionen og medlemsstaterne følger tilfældene af påstået krænkelse af menneskerettighederne i Tunesien. Medlemsstaternes ambassader og Kommissionens delegation i Tunesien deltager i den politiske dialog med de tunesiske myndigheder om dette spørgsmål.

Hvad angår den mulige krænkelse af grundlæggende rettigheder i en medlemsstat er situationen som følger: Kommissionen skal sikre overholdelsen af de grundlæggende rettigheder inden for fællesskabsretten, men kan ikke undersøge spørgsmålet om, hvorvidt en national lovgivning og praksis, der ikke er omfattet af fællesskabsretten, er forenelig med den europæiske menneskerettighedskonvention. Dette kan udledes af Domstolens retspraksis (blandt andet i sagerne Demirel, Wachauf og E.R.T.) og kommer til udtryk i artikel 51, stk. 1, i chartret om Den Europæiske Unions grundlæggende rettigheder.

Kommissionen har ingen beføjelser til at intervenere i medlemsstaternes beslutninger vedrørende behandling af anmodninger om udlevering fra tredjelande som f.eks. anmodningen om udlevering af Khemais Toumi fra Frankrig til Tunesien. Det er medlemsstaternes kompetente myndigheder, der behandler disse spørgsmål.

Det skal endvidere understreges, at hvis Khemais Toumi ansøgte eller havde ansøgt om asyl i Frankrig, eksisterer der i øjeblikket ingen EU-bestemmelser baseret på EF-traktatens artikel 63. Specielt er de to direktivforslag om minimumsstandarder for asylprocedurer og for hvilke betingelser, der skal opfyldes for at opnå status som flygtning eller som person, der af andre grunde har behov for international beskyttelse, fortsat til behandling i Rådet. I øjeblikket findes der således ingen fællesskabsbestemmelser, der giver Kommissionen mulighed for at foretage undersøgelser vedrørende individuelle asyl- og indvandringssager, og Kommissionen kan derfor ikke intervenere på dette grundlag over for de franske myndigheder.